Gjendja e varfërisë në botë
Banka Botërore nxorri të enjten raportin e saj rreth gjendjes së varfërisë në botë
Banka Botërore thotë se, pavarësisht një ritmi të paparë të reduktimit të varfërisë gjatë dekadave të fundit, 1,2 miliard njerëz “mbetën në gjendje varfërie të skajshme “ në vitin 2010. Banka nxorri të enjten raportin “Gjendja e të Varfërve”, duke hapur kështu mbledhjet vjetore të Bankës Botërore dhe Fondit Monetar Ndërkombëtar. Presidenti Jim Yong Kim thotë se banka ka dy qëllime kryesore: t’i japë fund varfërisë ekstreme deri në vitin 2030 dhe të rrisë mirëqenien e përbashkët në vendet në zhvillim. Kjo nënkupton përmirësimin e zhvillimit ekonomik dhe barazisë për 40 për qindshin më të varfër të popullsisë së një vendi në zhvillim. Javën e kaluar, banka vendosi një objektiv të ri të përkohshëm për reduktimin e varfërisë ekstreme prej 9 për qind deri në vitin 2020. Raporti thotë se duke i dhënë fund varfërisë ekstreme gjatë një brezi, është një “sfidë e vështirë,” për të cilën nevojitet “kuptim i plotë i gjendjes së varfërve”. Të varfërit, thotë ai, nuk mund të presin për zhvillim të ngadaltë sepse ata kanë nevojë për ndihmë sot. Raporti thotë se 26 nga 35 vendet me të ardhura të ulëta janë në Afrikë. Dr. Kim thotë se shumë të varfër nuk kanë ujë të pastër ose kushtet e nevojshme sanitare. Raporti thotë se edhe pse numrat e meshkujve dhe femrave të varfër janë të njëjtë, varfëria ka një dimension gjinor. Femrat e moshës 15 deri 30 vjeç kanë rreth një vit më pak shkollim se sa burrat e varfër të së njëjtës grupmoshë. Presidenti i Bankës Botërore shton se në qoftë se qëllimet e uljes së varfërisë plotësohen, duhet të ketë - atë që ai e quan - një kontribut të vendosur të Shoqatës Ndërkombëtare për Zhvillim. Ajo ofron kredi për programe që përmirësojnë rritjen ekonomike dhe kushtet e jetesës. Ndërkohë FMN-ja ka njoftuar se vendet anëtare janë angazhuar për financimin e Fondit të Reduktimit të Varfërisë dhe Zhvillimit. Fondi lejon FMN-në të sigurojë financim me interes zero për vendet me të ardhura të ulëta. Financimi për fondin vjen nga afro 4 miliardë dollarë fitimesh të papritura nga shitja e 403 tonë rezerva ari.